钦定古今图书集成/明伦汇编/氏族典/第284卷 > 黄伯思
## 钦定古今图书集成/明伦汇编/氏族典/第284卷 > 黄伯思

按《宋史黄伯思传》，“伯思字长睿，其远祖自光州固始
徙闽，为邵武人。祖履，资政殿大学士。父应求，饶州司
录。伯思以履任，为假承务郎。甫冠，入太学。元符三年，
进士高等，调磁州司法参军，久不任，改通州司户。丁
内艰，服除，除河南府户曹参军，治剧不劳而办。秩满，
留守邓洵武辟知右军巡院。伯思好古文奇字，洛下”
公卿家商、周、秦、汉彝器款识，研究字画体制，悉能辨
正是非，道其本末，遂以古文名家。除详定《九域图志》
所编修官，改京秩，寻监护崇恩太后园陵使司，掌管
笺奏。以修书恩升朝列，擢秘书省校书郎。未几，迁秘
书郎。纵观册府藏书，至忘寝食。逾再考，丁外艰，宿抱
羸瘵，因丧尢甚。服除，复旧职。伯思颇好道家，自号云
林子，别字霄宾。及至京，梦人告曰：“子非久人间，上帝
有命，典司文翰。”觉而书之。不逾月，以政和八年卒。二子：诏，右宣教郎、荆湖南路安抚司书写机宜文字；䚮，
右从事郎，福州怀安尉。